Ruĝecbrusta strigeto

La Ruĝecbrusta strigeto (Glaucidium tephronotum) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi reproduktiĝas en Afriko sude de Saharo kaj vivas en tropikaj pluvarbaroj. Ĝiaj kutimoj estas malmulte konataj. 

Aspekto
La ruĝecbrusta strigeto estas tre malgranda strigo, kiu havas helgrizan vizaĝdiskon kun blankecaj markoj kaj mallongajn blankajn brovojn. La kapo kaj kolo estas malhelgrizaj kaj la dorso kaj flugiloj estas fulgobrunaj. La longa vosto havas tri malfortajn striojn, la supra brusto kaj flankoj havas ruĝecbrunan nuancon, dum la ceteraj subaj partoj estas blankecaj kun ruĝecbrunaj strioj sur la flankoj de la ventro. La irisoj kaj beko estas flavaj. Longo estas ĉirkaŭ 14 cm kaj enverguro estas ĉirkaŭ 35 cm.

Voĉo
La krio de la ruĝecbrusta strigeto estas serio de ĝis 20 altatonj fajfaj notoj.

Distribuado, subspecioj kaj habitato
Estas nune tri agnoskitaj subspecioj de Ruĝecbrusta strigeto, nome la jenaj:

G. t. tephronotum: Liberio, Eburbordo kaj Ganao
G. t. pycrafti: suda Kameruno kaj norda Gabono
G. t. medje: Kongo, orienta Demokratia Respubliko Kongo, sudokcidenta Ugando kaj okcidenta Kenjo

La ruĝecbrusta strigeto loĝas en primara pluvarbaro kaj mozaiko de arbaro kaj veprejo, same kiel en maldensejoj kaj arbarlimoj. Ĝi loĝas en altitudoj ĝis 2 150 m super marnivelo.

Kutimaro
La ruĝecbrusta strigeto estas ĉefe noktema, sed ĉasas kaj alvokas dum nubaj posttagmezoj; ĝi ripozas en kavaĵoj en arboj dumtage. La ĉefa manĝaĵo estas insektoj kiel skaraboj, mantoj, akridoj, tineoj kaj blatoj, same kiel malgrandaj mamuloj kaj birdoj. Ĝia reprodukta konduto estas preskaŭ nekonata, sed oni supozas, ke ĝi nestas en la malnovaj nestaj kavaĵoj kreitaj de pegoj aŭ libiedoj.

Konservostatuso
La Ruĝa Listo de IUCN (Internacia Unio por la Konservo de Naturo) klasifikas la ruĝecbrustan strigeton kiel malplej zorgigan, ĉar la populacio supozeble estas stabila kaj havas grandan teritorion.

 Referencoj 

 Birds of The Gambia de Barlow, Wacher kaj Disley, ISBN 1-873403-32-1

 Eksteraj ligiloj 

 The Owl Pages

Kategorio:Strigedoj
Kategorio:Birdoj de Afriko